Vidutinis vienai įmonei tenkantis įmonėje nustatytų pažeidimų rodiklis sumažėjo nuo 37 pažeidimų 2015–2016 m. iki 14 pažeidimų vienai įmonei po to, kai praėjusiojoje ataskaitoje pažeidimų rodiklis buvo smarkiai išaugęs . Tai daugiausia paaiškinama dideliu pažeidimų nustatymo rodiklių sumažėjimu Latvijoje (nuo 552,96 iki 340,75 pažeidimų, tenkančių vienai įmonei).

Įmonėse nustatyta apie 1,46 mln. pažeidimų, t. y. 1 proc. mažiau nei per praėjusįjį ataskaitinį laikotarpį. Vidutinis pažeidimų nustatymo rodiklis 100 patikrintų darbo dienų padidėjo nuo 4,19 iki 4,35, t. y. 4 proc. daugiau nei 2015–2016 m. laikotarpiu. Pažeidimų rodiklio padidėjimą (nepaisant sumažėjusio nustatytų pažeidimų skaičiaus) galima paaiškinti sumažėjusiu patikrintų darbo dienų skaičiumi.

2017–2018 m. keliuose nustatyta apie 1,94 mln. pažeidimų, t. y. 3 proc. mažiau nei 2015–2016 m., kai buvo nustatyta apie 2 mln. pažeidimų. ES pažeidimų, nustatytų keliuose, vidurkis šiek tiek sumažėjo – nuo 2,17 iki 2,11 pažeidimo per 100 patikrintų darbo dienų. Nustatyta, kad vidutiniškai 55 proc. pažeidimų padarė tos šalies vairuotojai, o tai atitinka 58 proc. šalies transporto priemonių dalį tarp visų kontrolei sustabdytų transporto priemonių.

4 diagrama. Pažeidimų keliuose ir įmonėse per pastaruosius 10 metų kategorijos

Europos Sąjungos Teisingumo Teismas pateikė Reglamento (EB) Nr. 561/2006 aiškinimą, priimdamas sprendimus byloje C-231/18 NK ir sujungtose bylose C‑203/18 ir C‑374/18. Bylos buvo susijusios su 13 straipsnio 1 dalyje numatytų išimčių, susijusių su sąvokomis „vietinės prekyvietės“ ir „universaliosios paslaugos“, aiškinimu.

Byloje C-231/18 NK Teisingumo Teismas nusprendė, kad Reglamento (EB) Nr. 561/2006 13 straipsnio 1 dalies p punkte vartojama sąvoka „vietinės prekyvietės“ turi būti aiškinama taip, kad ji negali reikšti nei didmenine gyvulių prekyba užsiimančio asmens ir gyvulių augintojo sandorio, nei paties didmenine gyvulių prekyba užsiimančio asmens, todėl šioje nuostatoje įtvirtinta išimtis negali būti išplėsta tiek, kad apimtų transporto priemones, kuriomis gyvi gyvuliai vežami tiesiogiai iš ūkių į vietines skerdyklas.

Sujungtose bylose C-203/18 ir C-374/18 Teisingumo Teismas nusprendė, kad Reglamento (EB) Nr. 561/2006 13 straipsnio 1 dalies d punktas turi būti aiškinamas taip, kad jame numatyta išimtis taikoma tik transporto priemonėms ar transporto priemonių junginiams, kurie konkrečios vežimo operacijos metu naudojami tik siuntoms pristatyti teikiant universaliąją paslaugą.

4.Valstybių narių bendradarbiavimas

Remiantis Direktyvos 2006/22/EB 5 straipsniu, valstybės narės privalo kasmet atlikti mažiausiai šešis kartu su bent viena kita valstybe nare suderintus patikrinimus keliuose. Aštuonios valstybės narės nepateikė informacijos apie tikslų suderintų patikrinimų skaičių, o trys iš viso nepranešė, ar atliko suderintus patikrinimus . Iš 17 valstybių narių, kurios pateikė tinkamą informaciją apie patikrinimus, 12 valstybių narių pasiekė reikalaujamą suderintų patikrinimų skaičių per metus. Tuo remiantis, tiek valstybių narių, pateikusių duomenis, tiek valstybių narių, kurios pasiekė reikalaujamą suderintų patikrinimų skaičių, sumažėjo, palyginti su 2015–2016 m., kai informaciją pateikė 24 valstybės narės, o iš jų 15 valstybių narių pasiekė reikalaujamą skaičių.

Bendradarbiavimas daugiausia vyksta tarp kaimyninių valstybių narių. Kaip ir per paskutinįjį ataskaitinį laikotarpį, didžioji dalis valstybių narių nurodė, kad bendradarbiavimas vyko organizacijoje „Euro Contrôle Route“ (ECR).

Valstybių narių bendradarbiavimas, grindžiamas suderintais patikrinimais, bendromis mokymo iniciatyvomis ar dalijimusi patirtimi ir informacija, yra labai svarbus įgyvendinant kelių transporto sektoriui taikomų socialinių teisės aktų tikslus – pagerinti darbo sąlygas, užtikrinti sąžiningą konkurenciją ir pagerinti kelių eismo saugumą. 2020 m. liepos mėn. priimtu pirmuoju judumo dokumentų rinkiniu , kuris įsigaliojo šios ataskaitos rengimo metu, skatinamas ir stiprinamas valstybių narių bendradarbiavimas ir savitarpio pagalba bei užtikrinamas veiksmingesnis ir nuoseklesnis galiojančių taisyklių vykdymas. Be to, 2019 m. įsteigta Europos darbo institucija (EDI) , kurios pagrindinis tikslas – užtikrinti sąžiningą darbo jėgos judumą vidaus rinkoje. Viena iš pagrindinių EDI užduočių yra remti valstybių narių bendradarbiavimą, tarpvalstybiniu lygmeniu užtikrinant reikalavimų vykdymą, ir sudaryti palankesnes sąlygas atlikti bendrus patikrinimus, be kita ko, ES socialinių taisyklių vykdymo kelių transporto sektoriuje srityje.